Virallinen lehti nro C 174 , 08/06/1998 s. 0146



KIRJALLINEN KYSYMYS E-3861/97 komissiolle esittäjä(t): Kirsi Piha (PPE) (5. joulukuuta 1997) Aihe: Lentoliikenne EU:n ilmatilassa Lentoliikenne unionin alueella on lisääntynyt vuosi vuodelta ja lisääntyy edelleen. Ilmatila on tullut ahtaaksi ja entistä enemmän tapahtuu niin sanottuja ¨läheltä piti¨ -tilanteita. Mitä komissio aikoo tehdä, jotta unionin alueen ilmaliikenteen lisääntyminen ei aiheuta enempää onnettomuuksille otollista maaperää ja kuinka se on varautunut Keski- ja Itä-Euroopan maista peräisin olevan lentoliikenteen lisääntymiseen lähivuosina? Komission jäsenen Neil Kinnockin komission puolesta antama vastaus (22. tammikuuta 1998) Komissiolla ei ole tietoja sellaisesta ¨läheltä piti¨ -tilanteiden jatkuvasta lisääntymisestä, joka voisi viitata lentoliikenteen turvallisuustason heikkenemiseen. Komissio on kuitenkin arvoisan parlamentin jäsenen tavoin huolissaan lentoliikenteen jatkuvasta kasvusta ja siihen liittyvästä infrastruktuurin ja ilmatilan ruuhkautumisesta sekä näiden mahdollisista seurauksista. Tämän vuoksi komissio on sitä mieltä, että yhteisön tulisi osallistua näkyvästi ilmaliikenteen hallintaan osana yhteisön lentoliikennepolitiikkaa. Komissio on tehnyt useita tähän liittyviä aloitteita, joihin kuuluvat seuraavat: 1. Kuten ilmailualalla tunnustetaan, tutkimusta ja teknologista kehittämistä koskeva Euroopan yhteisön neljäs puiteohjelma ((Asaiak. KOM(93) 459 lopullinen. )) on tukenut osaltaan merkittävästi uusien ilmaliikenteen hallinnan apuvälineiden ja käsitteiden kehittämistä. Komissio haluaa jatkaa näitä pyrkimyksiä viidennen puiteohjelman ((EYVL C 173, 7.6.1997. )) aikana, jotta löydettäisiin uusia teknisiä ratkaisuja liikenteen kasvun mukanaan tuomiin ongelmiin. 2. Essenissä vuonna 1994 kokoontuneen Eurooppa-neuvoston päätelmien mukaisesti komissio on pitänyt ilmaliikenteen hallintahankkeita ensisijaisina Euroopan laajuisten liikenneverkkojen määrärahoja myönnettäessä. Tällä tavoin komissio pyrkii tukemaan investointeja, joita tarvitaan ilmaliikenteen lennonjohtojärjestelmän kapasiteetin lisäämiseen. 3. Komissio on tehnyt useita aloitteita uudistaakseen merkittävästä nykyisiä rakenteita, joilla ilmaliikennettä hallitaan Euroopan tasolla. Tämä oli tavoitteena vuonna 1996 julkaistussa ilmaliikenteen hallintaa koskevassa valkoisessa kirjassa ((Asiak. KOM(96) 57 lopullinen. )) sekä komission suosituksessa neuvoston päätökseksi, jolla annetaan komissiolle lupa aloittaa neuvottelut yhteisön jäsenyydestä Eurocontrolissa. Parlamentti on kannustanut näitä hankkeita laajalti useissa päätöslauselmissaan viime vuosien aikana. Hankkeet ovat auttaneet Eurocontrolia saavuttamaan tarvittavat valtuudet ja toimintatehon, jotka on nyt sisällytetty 27. kesäkuuta 1997 allekirjoitettuun tarkistettuun Eurocontrol-sopimukseen. Tämä sopimus antaa Eurocontrolille oikeuden toimia ainoana Euroopan ilmatilan turvallisesta ja tehokkaasta käytöstä vastuussa olevana elimenä. Kyseinen sopimus sitoo myös Keski- ja Itä-Euroopan maita, jotka liittyvät Eurocontrolin jäseniksi vasta nyt mutta jotka ovat Euroopan siviili-ilmailukonferenssin kautta olleet jo vuosia mukana pyrkimyksissä yhtenäistää erilaisia ilmaliikenteen hallintajärjestelmiä Euroopassa. Tässä yhteydessä Keski- ja Itä-Euroopan maat ovat saaneet neuvoja Eurocontrolilta omien järjestelmiensä parantamiseksi. Tähän on myönnetty taloudellista tukea yhteisön Phare-ohjelmasta.